Il-Kummissjoni Ewropea - Stqarrija għall-istampa Segwitu għad-Dikjarazzjoni Konġunta tal-UE-USA tal-25 ta' Lulju: L- importazzjonijiet tal-fażola tas-sojja mill-USA żdiedu b'iktar minn 280% Brussell, I-1ta' awissu 2018 Il-President Junker issa daħħal fis-seħħ mekkaniżmu ta' rapportar ta' kull xahrejn* dwar l- evoluzzjoni tal-kummerċ fil-fażola tas-sojja mill-USA għall-UE. Dan huwa l-ewwel segwitu konkret għad-Dikjarazzjoni Konġunta tal-UE-USA maqbula f'Washington bejn il-President tal-Kummissjoni Juncker u l-President tal-Istati Uniti tal-Amerka Trump. "L-Unjoni Ewropea tista' timporta iktar fażola tas-sojja mill-USA u dan huwa dak li qed jiġri proprju issa," qal illum il-President Juncker. "Din hija sitwazzjoni ta' benefiċċju għaż-żewġ naħat, kemm għaċ-ċittadini Ewropej kif ukoll għal dawk Amerikani." Il-Kummissarju għall-Agrikoltura, Phil Hogan, qal: "L-Unjoni Ewropea u l-Istati Uniti tal-Amerka ilhom għal żmien twil sħab u hemm lok biex inkomplu nsaħħu din ir-relazzjoni kummerċjali tagħna. Aħna esprimejna l-ħerqa tagħna li nimportaw iktar fażola tas-sojja mill-Istati Uniti tal-Amerka u dan diġà qed jiġri. Il-bdiewa Ewropej u Amerikani jistgħu jiggwadanjaw ħafna billi jaħdmu flimkien." Fid-Dikjarazzjoni Konġunta tagħhom tal-25 ta' Lulju, il-President Juncker u l-President Trump qablu li filwaqt li l-kooperazzjoni futura dwar il-kummerċ mhux se tinkludi speċifikament l-agrikoltura, l-UE u l-USA jistgħu jaħdmu flimkien biex iżidu l-kummerċ fil-fażola tas-sojja. Iċ-ċifri preżenti juru li l- importazzjonijiet tal-fażola tas-sojja mill-USA qed jiżdiedu: Meta mqabbla ma' Lulju 2017, l-importazzjonijiet tal-UE tal-fażola tas-sojja mill-Istati Uniti tal-Amerka bħalissa żdiedu b'283% għal 360,000 tunnellata; F'termini tal-importazzjonijiet totali tal-UE tal-fażola tas-sojja, is-sehem tal-USA issa huwa ta' 37%, meta mqabbel ma' 9% f'Lulju 2017; L-importazzjonijiet tad-dqiq tas-sojja, li tradizzjonalment huma iktar baxxi fir-rigward tal- USA, ukoll qed jiżdiedu - f'Lulju 2018 ġew importati 185,000 tunnellata, żieda ta' 3,337% meta mqabbla ma' Lulju 2017; L-USA issa qed tissupplixxi 13% tal-importazzjonijiet tad-dqiq tas-sojja meta mqabbla ma' 0.3% f'Lulju 2017. L-UE għandha bżonn is-sojja fl-Ewropa bħala sors ta' proteina biex nitimgħu lill-annimali tagħna, inkluż it-tiġieġ, il-ħnieżer u l-baqar, kif ukoll għall-produzzjoni tal-ħalib. L-UE bħalissa timporta madwar 30 miljun tunnellata kull sena għaliex ma tistax tipproduċi kwantitajiet suffiċjenti. Il- prezzijiet tal-USA kemm għall-fażola tas-sojja kif ukoll għad-dqiq tas-sojja bħalissa huma l-iktar kompetittivi fis-suq u għalhekk huma għażla ta' għalf attraenti ħafna għall-importaturi u l-utenti Ewropej. Ir-rapport tal-lum huwa l-ewwel wieħed minn serje ta' kontribuzzjonijiet ta' kull xahrejn mill- Kummissjoni lill-Grupp ta' Ħidma Eżekuttiv stabbilit mill-Presidenti Juncker u Trump waqt il-laqgħa tagħhom f'Washington fil-25 ta' Lulju. Il-Grupp ta' Ħidma Eżekuttiv beda ħidmietu din il-ġimgħa, fejn il-konsulenti għolja tal-President Juncker u l-President Trump jżommu ruħhom f'kuntatt regolari biex jaraw kif l-aħjar jimplimentaw id-Dikjarazzjoni Konġunta. Il-Kummissarju għall-Kummerċ tal-UE Cecilia Malmström qed tmexxi l-ħidma min-naħa tal-UE u se tirrapporta regolarment dwarha lill- Kunsill tal-Ministri tal-UE u lill-Parlament Ewropew. Ir-rapportar ta' kull xahrejn dwar l-importazzjonijiet tal-fażola tas-sojja se jinkludi informazzjoni dwar il-volum tal-importazzjonijiet mill-USA, is-sehem tad-dqiq tas-sojja mill-USA fit-total tal- importazzjonijiet, il-bidliet fis-sehem tal-USA, u ċ-ċaqliq tal-prezzijiet. Id-data inkluża fir-rapport ippubblikat illum dwar il-fażola tas-sojja ġejja mill-Osservatorju tas-Suq tal-Għelejjel li l-Kummissjoni Ewropea varat f'Lulju 2017 sabiex tikkondividi d-data tas-suq u l- analiżi fit-terminu ta' żmien qasir sabiex tiżgura iktar trasparenza. Għal iktar informazzjoni Dikjarazzjoni Konġunta tal-UE-USA L-ewwel rapport dwar il-kummerċ tal-fażola tas-sojja L-Osservatorju tas-Suq tal-Għelejjel *Aġġornata fl-01/08/2018 fis-16:20 Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail